Plateanmeldelse: inc. - «No World»
ALBUM: SOUL inc. «No World» (4AD/Playground) De relativt ukjente Daniel og Andrew Aged har figurert som studioarbeidere for blant andre Beyoncé og Elton John, men disse LA-brødrene er utvilsomt mer sexy på egen hånd. Deres debutplate er hysjet neo-soul med Maxwells tilbakelente fukt og en slags undertrykt kåthet fra Sadés jappe-soul. På sitt beste låter inc. som krysningspunktet mellom The xx og Raphael Saadiq; hviskende elskov-emo i en fuktig atmosfære av svimle gitarer, opphissende bass og erotisk baderomsakustikk. D'Angelo med snorkel. Den dampende stemningen utfordrer tålmodigheten til tider, men inc. har truffet noe eget - lyden av kos som forflyttes fra sengen til dusjen. Kunne fort ha endt tacky, men de lander på riktig side av klissete. BESTE LÅT: «Desert Rose» SANDEEP SINGH
En tantrisk dukkert.